SC จ่อเปิด 5 โครงการใหม่ มูลค่า 5 พันลบ. มั่นใจหนุนรายได้ปีนี้โตเข้าเป้า 1.7 หมื่นลบ.
SC จ่อเปิด 5 โครงการใหม่ มูลค่า 5 พันลบ. มั่นใจหนุนรายได้ปีนี้โตเข้าเป้า 1.7 หมื่นลบ.
5 ต.ค. 2561

นายมงกุฎ เตโชฬาร รองหัวหน้าคณะผู้บริหารด้านพัฒนาทรัพย์สินแนวราบ บริษัท เอสซี แอสเสท คอร์ปอเรชั่น จำกัด (มหาชน) หรือ SC เปิดเผยว่า บริษัทเตรียมเปิดโครงการแนวราบใหม่ 5 โครงการ มูลค่าโครงการรวม 5,000 ล้านบาท ในช่วงไตรมาส 4/2561
โดยแบ่งเป็น บ้านเดี่ยว 4 โครงการ และโฮมออฟฟิศอีกแห่ง ได้แก่ โครงการบางกอก บูเลอวาร์ด บ้านหรูเริ่ม 8-20 ล้านบาท ใน 3 ทำเลศักยภาพ โดยแห่งแรกที่ศรีนครินทร์-บางนา พรีเซลส์วันที่ 20-21 ต.ค.นี้ และอีก 2 แห่ง ที่พระราม 9 กับ รามอินทรา-เสรีไทยโครงการเวนิว พระราม 9 เริ่ม 6 ล้านบาท บ้านเดี่ยวมากพื้นที่ใช้สอย จากแนวคิด Organic Living โครงการเวิร์ค เพลส เพชรเกษม 81-2 เริ่ม 6 ล้านบาท โฮมออฟฟิศติดถนนใหญ่ หลังจากช่วงเปิดพรีเซลแนวราบที่ผ่านมาได้รับยอดขายทะลุเป้ากว่า 1,000 ล้านบาท
อนึ่งก่อนหน้านี้ นายณัฐพงศ์ คุณากรวงศ์ ประธานเจ้าหน้าที่บริหาร SC เปิดเผยว่า บริษัทวางแผนเปิดโครงการในครึ่งปีหลังจำนวน 15 โครงการใหม่ มูลค่า 1.5 หมื่นล้านบาท โดยมีโครงการคอนโดมิเนียม 1 โครงการ มูลค่า 1.7 พันล้านบาท คือ โครงการ แชมเบอร์ส อ่อนนุช สเตชั่น มูลค่าโครงการ ราคา 3-5 ล้านบาท/ยูนิต โดยได้เปิดขายอาคาร A ไปแล้ว ซึ่งมียอดขายแล้ว 80-90% และจะมีอาคารที่เหลือที่จะนำไปเปิดขายในปี 62 ซึ่งจะมีการปรับราคาขายเพิ่มขึ้นเป็น 130,000 บาท/ตารางเมตร
ส่วนโครงการแนวราบใหม่จะเปิดจำนวน 14 โครงการ มูลค่า 1.33 หมื่นล้านบาท ซึ่งจะเปิดขายโครงการแนวราบในทุกระดับราคา ตั้งแต่ 3-60 ล้านบาท โดยโครงการที่จะเปิดในครึ่งปีหลังทั้งหมดจะแบ่งเป็นไตรมาส 3/61 จำนวน 9 โครงการ และไตรมาส 4/61 จำนวน 6 โครงการ จากครึ่งปีแรกที่เปิดโครงการใหม่ไปแล้ว 3 โครงการ
ทั้งนี้ บริษัทยังมั่นใจยอดขายและรายได้ในปีนี้จะทำได้ตามเป้าหมายที่ตั้งไว้ 1.7 หมื่นล้านบาท โดยจะมีมูลค่ายอดขายรอโอน (Backlog) ที่จะรับรู้เข้ามาในช่วงครึ่งปีหลังนี้ราว 4.7-4.8 พันล้านบาท จาก Backlog ของบริษัททั้งหมดที่มี 1.07 หมื่นล้านบาท และบริษัทยังมั่นใจเป้าหมายรายได้ปี 63 จะสามารถบรรลุได้ตามเป้าที่ 2 หมื่นล้านบาท โดยที่ปี 62 ในเบื้องต้นตั้งเป้ารายได้ไว้ที่ 1.8-1.9 หมื่นล้านบาท โดยในปีหน้าจะโอนโครงการคอนโดมิเนียมที่สร้างเสร็จใหม่เข้ามาเพิ่มอีก 3 โครงการ มูลค่ารวม 1.1 หมื่นล้านบาท ได้แก่ โครงการ 28 Chidlom, โครงการ CENTRIC รัชโยธิน และโครงการ แชมเบอร์ส อ่อนนุช สเตชั่น